CELEX: 22006D0878
Language: el
Date: 2006-09-27 00:00:00
Title: 2006/878/ΕΚ: Απόφαση αριθ. 4/2006 της Eπιτροπής των Πρέσβεων AKE-ΕΚ, της 27ης Σεπτεμβρίου 2006 , σχετικά με το καταστατικό και τον κανονισμό εσωτερικής λειτουργίας του Τεχνικού Κέντρου Γεωργικής και Αγροτικής Συνεργασίας (ΤΚΓΑΣ)

12.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 350/10
            
         
      ΑΠΌΦΑΣΗ αριθ. 4/2006 ΤΗΣ EΠΙΤΡΟΠΉΣ ΤΩΝ ΠΡΈΣΒΕΩΝ AKE-ΕΚ
   
   της 27ης Σεπτεμβρίου 2006
   σχετικά με το καταστατικό και τον κανονισμό εσωτερικής λειτουργίας του Τεχνικού Κέντρου Γεωργικής και Αγροτικής Συνεργασίας (ΤΚΓΑΣ)
   (2006/878/ΕΚ)
   Η ΕΠΙΤΡΟΠΗ ΤΩΝ ΠΡΕΣΒΕΩΝ ΑΚΕ-ΕΚ,
   Έχοντας υπόψη:
   τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στο Κοτονού στις 23 Ιουνίου 2000 (1), καλούμενη εφεξής «συμφωνία», και ιδίως το άρθρο 3 παράγραφος 4 του παραρτήματος III αυτής,
   την εσωτερική συμφωνία της 18ης Σεπτεμβρίου 2000, μεταξύ των αντιπροσώπων των κυβερνήσεων των κρατών μελών, που συνεδρίασαν στο πλαίσιο του Συμβουλίου, σχετικά με τη χρηματοδότηση και τη διαχείριση της κοινοτικής ενίσχυσης στο πλαίσιο του χρηματοδοτικού πρωτοκόλλου της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στο Κοτονού (Μπενίν) στις 23 Ιουνίου 2000 καθώς και με τη χορήγηση της χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ (2),
   Εκτιμώντας τα ακόλουθα:
   
               (1)
            
            
               Κατ’ εφαρμογή του άρθρου 3 παράγραφος 4 του παραρτήματος III της συμφωνίας, η Επιτροπή των Πρέσβεων θεσπίζει, μετά την υπογραφή της συμφωνίας, το καταστατικό και τον κανονισμό εσωτερικής λειτουργίας του Τεχνικού Κέντρου Γεωργικής και Αγροτικής Συνεργασίας (εφεξής «Κέντρο»), συμπεριλαμβανομένων των οργάνων επιτήρησης τα οποία διαθέτει. Θα πρέπει να ιδρυθεί διοικητικό συμβούλιο, το οποίο θα ενεργεί ως όργανο επιτήρησης για το Κέντρο, κατά την έννοια του άρθρου 3 παράγραφος 4 στοιχείο α) του παραρτήματος ΙΙΙ της συμφωνίας.
            
         
               (2)
            
            
               Το άρθρο 1 δεύτερο εδάφιο του πρωτοκόλλου αριθ. 2 περί προνομίων και ασυλιών, της συμφωνίας, επεκτείνει τα εν λόγω προνόμια και ασυλίες στο προσωπικό του Κέντρου,
            
         ΑΠΟΦΑΣΙΖΕΙ:
   Άρθρο 1
   1.   Το Κέντρο διαθέτει νομική προσωπικότητα και έχει, σε όλα τα κράτη μέρη της συμφωνίας, την ευρύτερη νομική ικανότητα που αναγνωρίζεται σε νομικά πρόσωπα σύμφωνα με τα δίκαιά τους.
   2.   Το προσωπικό του Κέντρου απολαύει των προνομίων, ασυλιών και διευκολύνσεων, που προβλέπονται στο πρωτόκολλο αριθ. 2 περί προνομίων και ασυλιών και αναφέρονται στις δηλώσεις VI και VII, που προσαρτώνται στη συμφωνία.
   3.   Το Κέντρο δεν έχει κερδοσκοπικό χαρακτήρα.
   4.   Η έδρα του Κέντρου ορίζεται προσωρινά στο Wageningen (Κάτω Χώρες), με τοπικό γραφείο στις Βρυξέλλες.
   Άρθρο 2
   Οι λειτουργίες και οι στόχοι του Κέντρου καθορίζονται στο άρθρο 3 παράγραφοι 1, 2 και 3 του παραρτήματος ΙΙΙ της συμφωνίας.
   Το Κέντρο καθορίζει τις λεπτομέρειες αυτών των στόχων σε έγγραφο συνολικής στρατηγικής.
   Άρθρο 3
   1.   Η Επιτροπή των Πρέσβεων αποτελεί την εποπτεύουσα αρχή του Κέντρου σύμφωνα με το άρθρο 3 παράγραφοι 4 και 5 του παραρτήματος ΙΙΙ της συμφωνίας.
   2.   Συγκροτείται διοικητικό συμβούλιο σύμφωνα με το άρθρο 4 της παρούσας απόφασης.
   3.   Το Κέντρο ασκεί τις δραστηριότητές του σε στενή συνεργασία με τα όργανα και τους άλλους οργανισμούς που αναφέρονται στη συμφωνία ή στις προσαρτημένες σε αυτή δηλώσεις. Το Κέντρο μπορεί, εφόσον υπάρχει ανάγκη, να ζητά τη συνδρομή περιφερειακών και διεθνών οργάνων, ιδίως εκείνων που βρίσκονται στην Ευρωπαϊκή Κοινότητα ή στα κράτη ΑΚΕ και ασχολούνται με θέματα γεωργικής και αγροτικής ανάπτυξης.
   4.   Οι δραστηριότητες του Κέντρου αποτελούν το αντικείμενο περιοδικών αξιολογήσεων με πρωτοβουλία του διοικητικού συμβουλίου.
   Άρθρο 4
   1.   Συγκροτείται διοικητικό συμβούλιο προκειμένου να στηρίζει, να παρακολουθεί και να ελέγχει τις τεχνικές, διοικητικές και χρηματοοικονομικές πτυχές όλων των δραστηριοτήτων του Κέντρου.
   2.   Το διοικητικό συμβούλιο αποτελείται, σε ισομερή βάση, από έξι μέλη που διορίζονται βάσει των προσωπικών και επαγγελματικών προσόντων που διαθέτουν στους τομείς της γεωργικής και αγροτικής ανάπτυξης ή/και των πολιτικών ενημέρωσης και επικοινωνίας, της επιστήμης, της διαχείρισης και της τεχνολογίας. Εκτελούν τα καθήκοντά τους με ανεξαρτησία, δεν ζητούν ούτε λαμβάνουν οδηγίες από τρίτα μέρη και ενεργούν μόνον υπό την προσωπική τους ιδιότητα προς το συμφέρον του Κέντρου.
   3.   Τα μέλη του διοικητικού συμβουλίου είναι υπήκοοι των κρατών μερών της συμφωνίας και επιλέγονται από τα σχετικά μέρη βάσει των απαιτούμενων προσόντων. Ο ορισμός τους επιβεβαιώνεται από την Επιτροπή των Πρέσβεων. Τα έξι μέλη ορίζονται από την Επιτροπή των Πρέσβεων για μέγιστη περίοδο πέντε ετών, υπό την επιφύλαξη επανεξέτασης στη μέση της περιόδου.
   4.   Στις εργασίες του διοικητικού συμβουλίου συμμετέχει, ως παρατηρητής, ένας εκπρόσωπος της Επιτροπής, ένας εκπρόσωπος της Γενικής Γραμματείας του Συμβουλίου της Ευρωπαϊκής Ένωσης και ένας εκπρόσωπος της Γραμματείας των ΑΚΕ.
   5.   Τα μέλη του διοικητικού συμβουλίου εκλέγουν τον πρόεδρο και τον αντιπρόεδρο για μέγιστη περίοδο πέντε ετών, σύμφωνα με τις διατάξεις που θεσπίζονται στον κανονισμό εσωτερικής λειτουργίας. Η θέση του προέδρου πληρούται από πρόσωπο από το μέρος (AΚΕ ή Κοινότητα) που δεν κατέχει τη θέση του διευθυντή του Κέντρου. Η θέση του αντιπροέδρου πληρούται από πρόσωπο από το μέρος που δεν κατέχει τη θέση του προέδρου.
   6.   Το διοικητικό συμβούλιο λαμβάνει τις αποφάσεις του με απλή πλειοψηφία των παρόντων ή εκπροσωπουμένων μελών του, σύμφωνα με τον κανονισμό εσωτερικής λειτουργίας του. Κάθε μέλος του διοικητικού συμβουλίου διαθέτει μία ψήφο. Σε περίπτωση ισοψηφίας, υπερισχύει η ψήφος του προέδρου.
   7.   Οι εργασίες κάθε συνεδρίασης καταχωρίζονται σε πρακτικά. Οι συζητήσεις του διοικητικού συμβουλίου είναι εμπιστευτικές.
   8.   Το διοικητικό συμβούλιο παρακολουθεί στενά τις δραστηριότητες του Κέντρου. Πραγματοποιεί έως τέσσερις τακτικές συνεδριάσεις ετησίως. Δύναται, επίσης, να συνεδριάζει κάθε φορά που απαιτείται για την εκτέλεση των καθηκόντων του, είτε με πρωτοβουλία της Επιτροπής των Πρέσβεων ή του προέδρου, είτε με αίτημα του διευθυντή.
   9.   Ο διευθυντής του Κέντρου συμμετέχει στις εργασίες του διοικητικού συμβουλίου με συμβουλευτικές αρμοδιότητες. Το Κέντρο εξασφαλίζει τη γραμματεία του διοικητικού συμβουλίου. Το διοικητικό συμβούλιο δύναται να καλεί άλλα μέλη της διεύθυνσης και του προσωπικού του Κέντρου ή/και εξωτερικούς εμπειρογνώμονες, να γνωμοδοτήσουν επί ειδικών ζητημάτων.
   10.   Το διοικητικό συμβούλιο πρέπει:
   
               α)
            
            
               να παρέχει συμβουλές και να στηρίζει τον διευθυντή σχετικά με τη διαχείριση του Κέντρου και να εξασφαλίζει την ορθή εκτέλεση των κανόνων και των στόχων που καθορίζονται από την Επιτροπή των Πρέσβεων·
            
         
               β)
            
            
               κατόπιν προτάσεως του διευθυντή του Κέντρου:
               
                           i)
                        
                        
                           να υιοθετεί το έγγραφο για τη συνολική στρατηγική του Κέντρου, που υποβάλλεται προς έγκριση στην Επιτροπή των Πρέσβεων,
                        
                     
                           ii)
                        
                        
                           να εγκρίνει τα ετήσια και πολυετή προγράμματα εργασίας,
                        
                     
                           iii)
                        
                        
                           να εγκρίνει την οργανωτική δομή, την πολιτική για το προσωπικό και το οργανόγραμμα,
                        
                     
                           iv)
                        
                        
                           να εγκρίνει την πρόσληψη νέων υπαλλήλων και την ανανέωση, την παράταση ή τη λήξη των υπαρχουσών συμβάσεων εργασίας,
                        
                     
                           v)
                        
                        
                           να εγκρίνει τους ετήσιους προϋπολογισμούς του Κέντρου,
                        
                     
                           vi)
                        
                        
                           να υιοθετεί τις ετήσιες δημοσιονομικές καταστάσεις,
                           και
                        
                     
                           vii)
                        
                        
                           να εγκρίνει τις ετήσιες εκθέσεις και να τις διαβιβάζει στην Επιτροπή των Πρέσβεων, έτσι ώστε να της παρέχει τη δυνατότητα να ελέγχει τη συμβατότητα των δραστηριοτήτων του Κέντρου με τους στόχους που έχουν καθορισθεί στη συμφωνία, καθώς και με το έγγραφο για τη συνολική στρατηγική·
                        
                     
         
               γ)
            
            
               να αναφέρει, ενδεχομένως, στην Επιτροπή των Πρέσβεων, οποιοδήποτε σημαντικό ζήτημα ανακύπτει κατά την άσκηση των καθηκόντων του.
            
         11.   Το διοικητικό συμβούλιο είναι υπόλογο στην Επιτροπή των Πρέσβεων.
   12.   Ύστερα από πρόσκληση προς υποβολή προσφορών, το διοικητικό συμβούλιο επιλέγει από τουλάχιστον τρεις προσφορές μια διεθνώς ανεγνωρισμένη εταιρεία δημοσιονομικών ελεγκτών για διάστημα τριών ετών. Οι ελεγκτές αυτοί εξετάζουν εάν οι ετήσιες δημοσιονομικές καταστάσεις έχουν συνταχθεί σωστά και σύμφωνα με τα διεθνή λογιστικά πρότυπα (ΔΛΠ) και δίνουν μια πραγματική εικόνα της οικονομικής κατάστασης του Κέντρου. Οι ελεγκτές υποβάλλουν επίσης παρατηρήσεις για την ορθότητα της οικονομικής διαχείρισης του Κέντρου.
   13.   Το διοικητικό συμβούλιο υποβάλει τις ετήσιες δημοσιονομικές καταστάσεις για τελική έγκριση στην Επιτροπή των Πρέσβεων. Η Επιτροπή των Πρέσβεων είναι υπεύθυνη για την απαλλαγή του διευθυντή όσον αφορά την εκτέλεση του προϋπολογισμού.
   14.   Το διοικητικό συμβούλιο καταρτίζει τον κανονισμό εσωτερικής λειτουργίας του.
   Άρθρο 5
   1.   Το Κέντρο διευθύνεται από διευθυντή που ορίζει η Επιτροπή των Πρέσβεων για μέγιστο διάστημα πέντε ετών.
   Η Επιτροπή των Πρέσβεων δίδει εντολή στους συμπροέδρους της να υπογράψουν τη σύμβαση του διευθυντή. Η κατάρτιση και η διαχείριση της συμβάσεως αυτής γίνεται με βάση τους κανόνες που ισχύουν για το προσωπικό του Κέντρου. Η Επιτροπή των Πρέσβεων είναι αρμόδια για τη λήψη κάθε αναγκαίας απόφασης σχετικά με τον διευθυντή.
   2.   Ο διευθυντής αναλαμβάνει τη νομική εκπροσώπηση του Κέντρου και θέτει σε εφαρμογή τις κατευθύνσεις που καθορίζει η Επιτροπή των Πρέσβεων. Ο διευθυντής είναι υπόλογος έναντι της Επιτροπής των Πρέσβεων.
   3.   Ο διευθυντής, αφού λάβει τη συμφωνία του διοικητικού συμβουλίου, υποβάλει στην Επιτροπή των Πρέσβεων προς έγκριση, τα ετήσια προγράμματα εργασίας και τους ετήσιους προϋπολογισμούς του Κέντρου που αντανακλούν τις λειτουργίες και τους στόχους που αναφέρονται στο άρθρο 2.
   4.   Ο διευθυντής ενημερώνει τακτικά το διοικητικό συμβούλιο για τις δραστηριότητες του Κέντρου.
   5.   Εντός εννέα μηνών από το τέλος κάθε ημερολογιακού έτους, ο διευθυντής καταρτίζει γενική έκθεση για τις δραστηριότητες και τους λογαριασμούς του Κέντρου και την υποβάλλει στην Επιτροπή των Πρέσβεων, αφού λάβει την έγκριση του διοικητικού συμβουλίου.
   6.   Ο διευθυντής είναι υπεύθυνος για την οργάνωση και τη διαχείριση του Κέντρου. Υποβάλλει αναφορά στο διοικητικό συμβούλιο για κάθε μέτρο σχετικό με τον κανονισμό εσωτερικής λειτουργίας του Κέντρου που μπορεί να θεσπισθεί για να διευκολύνει την εφαρμογή των κανόνων που αφορούν το Κέντρο.
   Άρθρο 6
   Ο προϋπολογισμός του Κέντρου χρηματοδοτείται σύμφωνα με τους κανόνες που προβλέπονται στο δημοσιονομικό πρωτόκολλο της συμφωνίας. Ο προϋπολογισμός μπορεί να χρηματοδοτείται και από άλλες πηγές.
   Άρθρο 7
   Το καταστατικό και ο κανονισμός εσωτερικής λειτουργίας του Κέντρου είναι δυνατό να τροποποιούνται από την Επιτροπή των Πρέσβεων ύστερα από σύσταση του διοικητικού συμβουλίου.
   Άρθρο 8
   Τα κράτη ΑΚΕ, τα κράτη μέλη και η Κοινότητα, ανάλογα με την περίπτωση, υποχρεούνται, να λαμβάνουν τα μέτρα που απαιτούνται για την εφαρμογή της παρούσας απόφασης.
   Άρθρο 9
   Η απόφαση αριθ. 1/91 της Επιτροπής των Πρέσβεων ΑΚΕ-ΕΟΚ, της 19ης Απριλίου 1991, για τους κανόνες λειτουργίας του ΤΚΓΑΣ, η απόφαση αριθ. 3/91 της Επιτροπής των Πρέσβεων ΑΚΕ-ΕΟΚ, της 19ης Απριλίου 1991, για το καταστατικό και τον τρόπο λειτουργίας της συμβουλευτικής επιτροπής του ΤΚΓΑΣ, η απόφαση αριθ. 2/97 της Επιτροπής των Πρέσβεων ΑΚΕ-ΕΟΚ, της 30ής Απριλίου 1997, που τροποποιεί την τελευταία, και οι αποφάσεις της Επιτροπής των Πρέσβεων ΑΚΕ-ΕΟΚ αριθ. 1/2003 της 11ης Απριλίου 2003, αριθ. 10/2003 της 23ης Δεκεμβρίου 2003 και αριθ. 6/2004 της 17ης Δεκεμβρίου 2004 για το διορισμό των μελών της συμβουλευτικής επιτροπής του Κέντρου, καταργούνται.
   Άρθρο 10
   Η παρούσα απόφαση αρχίζει να ισχύει την ημέρα της έκδοσής της.
   
      Βρυξέλλες, 27 Σεπτεμβρίου 2006.
      
         
            Για την Επιτροπή των Πρέσβεων ΑΚΕ-ΕΚ
         
         
            Ο Πρόεδρος
         
         R. MAKONGO
         
      
   
   
      (1)  ΕΕ L 317 της 15.12.2000, σ. 3. Συμφωνία όπως τροποποιήθηκε τελευταία με την απόφαση η οποία υπογράφηκε στο Λουξεμβούργο στις 25 Ιουνίου 2005 (ΕΕ L 287 της 28.10.2005, σ. 4).
   
      (2)  ΕΕ L 317 της 15.12.2000, σ. 355.